Кавказ Ищхъэрэ федеральнэ округым щыIэ инвестицэ щытыкIэм иужьрей илъэсым зихъуэжа?
«Эксперт Юг» журналым и корреспондентхэм кърата а упщIэм и жэуапу Къэбэрдей-Балъкъэр Республикэм и Iэтащхьэ Къанокъуэ Арсен жиIащ:
— «Эксперт РА» агентствэм КъБР-р мы гъэм зы увыпIэкIэ иригъэлъэхъшэхащ, нэгъуэщIу жыпIэмэ, зэхъуэкIыныгъэ щымыIэу къэплъытэ хъунущ. Апхуэдэу щыт пэтми, ипэжыпIэкIэ блэкIа илъэсым кърикIуахэр къапщтэмэ, къэгъэлъэгъуапхъэщ инвестицэ лэжьыгъэр нэхъ жыджэру екIуэкIыу зэрыхуежьар. Урысей Федерацэм и къэрал шэсыпIэ зратхэм хигъэхьэн папщIэ, федеральнэ правительствэм диIыгъащ КъБР-м и проект нэхъ инхэм ящыщу плIы. Абыхэм ящыщ зым — «Севкаврентген-Д» компанием бжыгъэхэр зи лъабжьэ рентген техникэу медицинэм и IэнатIэм къыщагъэсэбэпынухэр къыщыщIэгъэкIыным теухуам — хуэгъэза къэрал шэсыпIэр пхагъэкIащ. Гъэ кIуам и щэкIуэгъуэм Къэрал щIыб экономикэ банкыр арэзы техъуащ «Юг-Агро» компанием джэдкъаз комплекс ин ищIын папщIэ сом меларди 3,68-рэ къыхуиутIыпщыну. Апхуэдэу нэгъуэщI проект ин зыбжани ахъшэкIэ къызэгъэпэщыным теухуа зэпсэлъэныгъэхэр ирагъэкIуэкI.
Республикэм тэмэму щызэтеуващ мэкъумэш продукцэ къыщIэгъэкIыныр. И бжыгъэкIэ къапщтэмэ, ар нэгъабэ и закъуэ проценти 109-м нэсащ. Иджыпсту ди щIыналъэм и мэкъумэшыщIэхэр йолэжь кърахьэлIэ продукцэр хуэдэ зыбжанэкIэ зыгъэбэгъуэфыну иджырей технологиехэр зэтегъэувэным. А псоми къадэкIуэу, Къэбэрдей-Балъкъэрым жыджэру щолэжь туризмэм и инфраструктурэ къызэгъэпэщыным. Абы хиубыдэу турист-рекреацэ теплъэ зиIэ экономикэ щIыналъэ хэхауэ щы зэтрагъэувэну я мурадщ.
«Эксперт Юг» журнал, №№15-16, 2013 гъэм мэлыжьыхьым и 22-м.
